Predkladacia správa

Materiál „ Správa o dobudovaní a sfunkčnení riadiacich a implementačných orgánov pre potreby čerpania pomoci zo štrukturálnych fondov“ sa predkladá na základe uznesenia vlády SR č. 678, bod B.2, zo dňa 19. júna 2002 k materiálu „Správa o zabezpečení uzavretia kapitoly č. 21 – Regionálna politika a koordinácia štrukturálnych nástrojov“.

Uznesením vlády SR č. 133/2002 bolo MH SR schválené ako Riadiaci orgán pre SOP ER, a v zmysle uvedeného organizačne a vecne zabezpečuje plnenie predmetného uznesenia.

Riadiaca jednotka pre Sektorový operačný program – ekonomický rozvoj (ďalej len SOP ER), ako samostatný útvar - Odbor riadenia SOP ER  (ďalej len ORSOPER) v rámci Sekcie európskej integrácie MH SR, bola schválená dňa 20.júna 2002, Poradou vedenia ministra hospodárstva materiálom č. 11/12/02 „Návrh na zabezpečenie funkčnej štruktúry platobných, riadiacich, kontrolných a  implementačných orgánov pre Sektorový operačný program – ekonomický rozvoj“. Následne dňa 10. októbra 2002 bol zhodnotený stav plnenia úloh vyplývajúcich  z pozície MH SR ako Riadiaceho orgánu pre SOP ER materiálom schváleným Poradou vedenia ministra hospodárstva „Informácia o aktuálnom stave zabezpečenia funkčnej štruktúry platobných, riadiacich, kontrolných a  implementačných orgánov pre Sektorový operačný program – ekonomický rozvoj“, pod č. 02-19-08.

Riadiaca jednotka pre SOP ER plní funkciu Riadiaceho orgánu pre SOP ER. Funkciu Sprostredkovateľského orgánu pod Riadiacim orgánom pre SOP ER bude plniť v súčasnosti existujúca štruktúra implementačných agentúr a funkciu Sprostredkovateľského orgánu pod Platobným orgánom bude plniť samostatný útvar MH SR -  Platobná jednotka pre SOP ER (zriadená v rámci sekcie hospodársko-prevádzkovej), ktorý bol taktiež schválený Poradou vedenia ministra hospodárstva materiálom č. 11/12/02.

MH SR, ako Riadiaci orgán pre SOP ER, v zmysle schváleného materiálu Poradou vedenia ministra hospodárstva zo  dňa 20.júna 2002 posilní začiatkom roka 2003 administratívne kapacity na využívanie štrukturálnych fondov EÚ v počte 45 zamestnancov. Posilňovanie administratívnych kapacít sa bude predovšetkým uskutočňovať z vlastných zdrojov rezortu a v prípade potreby výberovým konaním prostredníctvom Úradu pre štátnu pomoc. 

V zmysle uznesenia vlády SR č. 947/2002 zo dňa 21.augusta 2002 k materiálu „Posilnenie administratívnych kapacít na rok 2003“ bude  MH SR posilnené o 17 nových zamestnancov v rámci negociačnej  kapitoly č. 21 - Regionálna politika a koordinácia štrukturálnych nástrojov. 

Štruktúra Riadiaceho orgánu pre SOP ER bola v rámci bilaterálnych rokovaní už s Európskou komisiou prerokovaná (príloha č. 1). Štruktúra Riadiacej jednotky pre SOP ER (ORSOPER) a počty zamestnancov budú v prvom štvrťroku 2003 predložené Európskej komisii a v prípade pripomienok bude štruktúra modifikovaná.

Predkladaný materiál „Správa o dobudovaní a sfunkčnení riadiacich a implementačných orgánov pre potreby čerpania pomoci zo štrukturálnych fondov EÚ“  vychádza z kapitoly č. 4 „Riadenie SOP ER“, ktorý bol súčasťou medzirezortného pripomienkového konania k Národnému rozvojovému plánu SR a zároveň bol prerokovaný v Prípravnom výbore pre štrukturálne fondy 

EÚ, ktorého členmi sú všetky zainteresované ministerstvá a zástupcovia nevládnych inštitúcií. Z uvedeného dôvodu predkladaný materiál si nevyžaduje medzirezortné pripomienkové konanie. 

Cieľom predkladanej správy je poskytnúť informáciu o pokroku pri budovaní inštitucionálnych a administratívnych kapacít na Riadiacom orgáne pre SOP ER -MH SR, v súvislosti s prípravou na využívanie štrukturálnych fondov EÚ.

Predkladaný materiál nemá finančný, ekonomický,  enviromentálny vplyv, ani  vplyv na zamestnanosť.